b'\n_START_ARTICLE_\nNavadni pu\xc5\xa1pan\n_START_SECTION_\nOpis\n_START_PARAGRAPH_\nNavadni pu\xc5\xa1pan obi\xc4\x8dajno zraste od 1 do 9 m v vi\xc5\xa1ino, deblo pa dose\xc5\xbee premer do 20\xc2\xa0cm. Izjemoma lahko dose\xc5\xbee vi\xc5\xa1ino do 10 m in ima premer debla do 45\xc2\xa0cm). Listi\xc4\x8di rastline so ovalni. Obi\xc4\x8dajno so temno do rumenkasto zelene barve in imajo gladek rob. V dol\xc5\xbeino merijo med 15 in 30\xc2\xa0mm, v \xc5\xa1irino pa med 5 in 13\xc2\xa0mm. Cvetovi so nevpadljivi in so zelene barve. Opra\xc5\xa1ujejo jih \xc5\xbeu\xc5\xbeelke. Iz oplojenih cvetov se razvijejo plodovi, v katerih je od 3 do 6 semen .\n_START_SECTION_\nRaz\xc5\xa1irjenost in uporabnost\n_START_PARAGRAPH_\nNavadni pu\xc5\xa1pan je samonikel v zahodni in ju\xc5\xbeni evropi, severozahodni Afriki in jugozahodni Aziji. Buxus colchica, ki je raz\xc5\xa1irjen po zahodnem Kavkazu ter B. hyrcana, ki uspeva v vzhodnem Kavkazu in severnem Iranu sta sinonima vrste B. sempervirens._NEWLINE_Navadni pu\xc5\xa1pan je zaradi svoje trpe\xc5\xbenosti in vonja pogosta okrasna grmovnica, ki jo veliko sadijo tudi v \xc5\xbeive meje, saj dobro prena\xc5\xa1a obrezovanje. Najbolje uspeva na rah\xc2\xadlih ter odced\xc2\xadnih in z ap\xc2\xadnen\xc2\xadcem bo\xc2\xadga\xc2\xadtih tleh._NEWLINE_Les rastline je izjemno trd in \xc4\x8dvrst, zaradi \xc4\x8desar ga uporabljajo pri izdelovanju pohi\xc5\xa1tva in klarinetov. Pogosto ga uporabljajo kot nadomestek slonovine._NEWLINE_Pu\xc5\xa1panov les je edini les v Evropi, ki je te\xc5\xbeji od vode in v vodi potone.\n_START_SECTION_\nUporaba pu\xc5\xa1pana v ljudskem zdravilstvu\n_START_PARAGRAPH_\nV ljudskem zdravilstvu so liste navadnega pu\xc5\xa1pana uporabljali kot nadomestek za kinin ter za zbijanje vro\xc4\x8dine. Iz v olje vlo\xc5\xbeenih listov so pridobivali preparat proti revmatizmu, ne\xc4\x8disti ko\xc5\xbei in izpu\xc5\xa1\xc4\x8dajem.'